पाएं अपने शहर की ताज़ा ख़बरें और फ्री ई-पेपरडाउनलोड करें
मजदूर दिवस पर मुख्यालय के लोगों के लिए एक राहत भरी खबर सामने आई है। शनिवार को यहां 50 बेड के कोविड सेंटर की शुरुआत हुई। इससे नगर और अंचल के कोविड प्रभावित मरीजों को जिला मुख्यालय दौड़ नहीं लगाना पड़ेगी। सेंटर में फिलहाल जिला अस्पताल से 5 ऑक्सीजन सिलेंडर और विधायक निधि से आने वाली 10 ऑक्सीजन जनरेटर मशीन में से 4 आ चुकी है।
वन और कोविड प्रभारी मंत्री विजय शाह ने कहा कि 6 मशीन जल्द सेंटर पहुंच जाएगी। यहां मरीजों के लिए योग व्यायाम, मनोरंजन के लिए टीवी सहित अन्य सुविधाएं भी मुहैया कराई गई है। इस अवसर पर एसडीएम एसएल सिंघाड़े, सीएमएचओ आरएस चौहान, विधायक प्रतिनिधि कमल खंडेलवाल, पूर्व बैंक डायरेक्टर दिव्यादित्य शाह, नप उपाध्यक्ष फरीद खान, मंडल अध्यक्ष प्रीतम सिंह डोटवा, तहसीलदार नितिन चौहान, प्रभारी बीएमओ डॉ. शैलेंद्र कटारिया, सीएमओ मिलन पटेल, डॉ. महेश जैन सहित अन्य लोग मौजूद थे।
उत्कृष्ट विद्यालय के पास शासकीय महाविद्यालय के दो मंजिला छात्रावास में बनाए गए कोविड सेंटर के 9 कमरों में 6-6 बेड का इंतजाम किया है। सभी रूम में टीवी सेट लगाए जा चुके है। जबकि 4 में कूलर की भी सुविधा है। डॉ. महेश जैन ने बताया आयुष चिकित्सक डॉ. भोला प्रजापति, डॉ. अनिल रेवापाटी, डॉ. एसके चंदेल और डॉ. रविंद्र कुमार जायसवाल, 3 स्टाफ नर्स, 2 वार्ड बॉय २४ घंटे तैनात किए गए है। सेंटर पर पहले दिन आए 2 मरीजों को तुरंत ऑक्सीजन जनरेटर मशीन की सुविधा मिलने से उनका प्राथमिक उपचार भी शुरू हुआ। सेंटर पर भोजन, चाय नाश्ते की व्यवस्था की जिम्मेदारी नगर परिषद को सौंपी गई है।
कोविड सेंटर भवन की मंत्री शाह ने सराहना की
मुख्यालय के कोविड सेंटर भवन, बेहतर सुविधा, खुला मैदान, सकारात्मक माहौल की मंत्री विजय शाह ने सराहना करते हुए कहा कि इस व्यवस्था से मरीज के नकारात्मक भाव में परिवर्तन आएगा। उन्होंने कहा सेंटर पर अन्य सुविधा के लिए जल्दी डिमांड भेंजे ताकि उनकी पूर्ति की जा सके। मंत्री शाह ने मरीजों के लिए योग व्यायाम के साथ पॉजिटिव किताबें और समय गुजारने के लिए कैरम बोर्ड आदि के इंतजाम करने के भी निर्देश दिए। मंत्री शाह ने उनके पिता स्व देवीशाह की पुण्यतिथि पर सेंटर को 3 कूलर भेंट किए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva zho_Hant eng_Latn